b'\n_START_ARTICLE_\nOldenburg in Holstein\n_START_SECTION_\nHistorie\n_START_PARAGRAPH_\nOldenburg l\xc3\xa5 tidligere ved en bugt ud mod \xc3\x98sters\xc3\xb8en og var havneby og hovedstad for de slaviske vagriere. Mellem 780 og 840 blev anlagt en den s\xc3\xa5kaldte Oldenburgske Vold, en slavisk f\xc3\xa6stning, hvoraf kun en enkelt del menes fundet. Fra det vestligste slaviske fyrstes\xc3\xa6de Starigard (oversat: "Gamle slot") var stednavnet Aldinborg, der senere blev til Oldenburg. Stedet var omstridt i den tidlige middelalder. Senest 972 (andre kilder 968 eller endda 948) blev oprettet det senere s\xc3\xa5kaldte Oldenburg Stift i Starigard, som h\xc3\xb8rte under \xc3\xa6rkebisped\xc3\xb8mmet Hamborg._NEWLINE_Adam af Bremen n\xc3\xa6vner den tyske version af navnet Oldenburg f\xc3\xb8rste gang i 1076: "Aldinborg civitas magna Sclavorum, qui Waigri dicuntur, sita est iuxta mare, quod Balticum sive Barbarum dicitur, itinere die. .. ab Hammaburg" (oversat: "Aldinburg er en stor by hos de slavere, der kaldes waigrerne. Den ligger ved det hav, som kaldes Balterhavet eller Barbarhavet, en dagsrejse fra Hammaburg"). Sammen med Hedeby var Aldinborg vigtige havne for handel i \xc3\x98sters\xc3\xb8en. Skibene gik til Samland eller Kiev._NEWLINE_Fra omkring 1150 opf\xc3\xb8rtes St.-Johannis-Kirche. P\xc3\xa5 dette tidspunkt blev de slaviske stammer undertrykt, men i 1160 (eller 1163) blev bispes\xc3\xa6det flyttet til L\xc3\xbcbeck. I 1233 fik Oldenburg k\xc3\xb8bstadsrettigheder af grev Adolf IV. Fra 1325 fandtes et spedalskhedshospital kaldet "St.-J\xc3\xbcrgen-Hospital"._NEWLINE_Om selve sejladsen i Oldenburg Voldgrav og den direkte adgang til \xc3\x98sters\xc3\xb8en, er der kun f\xc3\xa5 historiske optegnelser, som ogs\xc3\xa5 har bred mulighed for fortolkning. S\xc3\xa5ledes skriver Helmold af Bosau i sin slaverkr\xc3\xb8nike (kapitel 109) for tiden 1168 til 1171: "Filius quoque regis ex concubina natus Christoforus nomine cum mille, ut aiunt, loricis venit ad Aldenburg, quae Danice dicitur Brandenhuse, et percusserunt maritima illius." ( "Ogs\xc3\xa5 en s\xc3\xb8n af den [dansk] konge, f\xc3\xb8dt af en elsker [og] kaldet Christopher kom med et tusind, siges det, pansrede krigere til Oldenburg, som danskerne kaldte Brandenhuse, og de \xc3\xb8delagde kysten.")_NEWLINE_Sebastian M\xc3\xbcnster oplyser i hans Cosmographia Universalis fra 1552: "Olim ad mare posita civitas portum habebat tutissimum, nunc mediterranea videtur abiisse, quod mariaestus exaggerans arenas exclusit urbem a portu, ut importuosa esset, indeque & per Sclavorum bella defluxit splendor eius, ut iam diu rusticum nec clausum habeatur oppidulum" ("den engang ved havet beliggende by havde en meget sikker havn, men synes nu at v\xc3\xa6re flyttet til i midten af landet p\xc3\xa5 grund af havets b\xc3\xb8lger har f\xc3\xb8rt sand og adskilt byen fra havnen, s\xc3\xa5 at den var ikke l\xc3\xa6ngere brugelig, som f\xc3\xb8lge heraf og p\xc3\xa5 grund af krige med slaverne svandt deres rigdom ind, s\xc3\xa5 at den nu kun er en landstad og ikke l\xc3\xa6ngere har nogen bef\xc3\xa6stning")._NEWLINE_Et kort over Wagrien af Johannes Mejer fra 1652 viser Oldenborgs voldgrave blot som to s\xc3\xb8er, som er indbyrdes forbundne og med \xc3\x98sters\xc3\xb8en ved et vandl\xc3\xb8b. S\xc3\xb8transport til Oldenburg var s\xc3\xa5ledes ikke l\xc3\xa6ngere mulig. Kortet indeholder ogs\xc3\xa5 to byplaner over Oldenburg: byplanen for 1652 fylder det meste af kortet; den indeholder navnet "Alte Schiffhafen" (gamle havn) vest for Oldenburgs bro over voldgraven og "Stegen" \xc3\xb8st for det; gr\xc3\xb8ften er kun markeret som en smal str\xc3\xb8m; byen er ubef\xc3\xa6stet. Men byplanen dateret til 1520 viser byen som v\xc3\xa6rende bef\xc3\xa6stet og med en st\xc3\xb8rre udvidelse. Vest for broen findes det brede vand i "Haskenfleet", og p\xc3\xa5 bredden af denne en "b\xc3\xa5debro". Mod \xc3\xb8st findes en "Oster Schiffbrugke" og "Stegen" er markeret ved bredden af denne meget bredere Oldenburg Voldgrav. S\xc3\xa5ledes ville sejlads med s\xc3\xb8g\xc3\xa5ende skibe fra Oldenburg have v\xc3\xa6ret mulig i begge retninger af renden p\xc3\xa5 dette tidspunkt. Senere kort over Wagrien 18. \xc3\xa5rhundrede stort set svarer til Mejers kort._NEWLINE_Med stor sandsynlighed var Oldenburg derfor indtil begyndelsen af det 17. \xc3\xa5rhundrede en havneby, men det er muligt, at forbindelserne mellem Oldenburg Voldgrav og havet i den mellemliggende tid flere gange blev afbrudt af tilsanding og m\xc3\xb8jsommeligt m\xc3\xa5tte genetableres af indbyggerne igen. M\xc3\xa5ske var Oldenburg efter \xc3\xb8del\xc3\xa6ggelserne under Tredive\xc3\xa5rskrigen s\xc3\xa5 \xc3\xb8konomisk sv\xc3\xa6kket, at byen ikke l\xc3\xa6ngere magtede at genetablere denne forbindelse._NEWLINE_Den 15. august 1773 blev n\xc3\xa6sten hele byen \xc3\xb8delagt af en stor brand._NEWLINE_Indbyggertallet var i 1769 1.487 indbyggere, i 1803 1.592 indbyggere, i 1835 2.213 indbyggere, i 1840 2.360 indbyggere, i 1845 2.447 indbyggere, i 1855 2.735 indbyggere og i 1860 2.727 indbyggere.'